I Haderslev Kommune er de blevet godt og grundig trætte af den tidligere jobcenterchef Mogens Rerup, der er partsrepræsentant for over 20 borgere i kommunen. Derfor har de begrænset hans adgang til møder med kommunen.

I fremtiden skal alle møder, hvor Mogens Rerup deltager, afholdes på Haderslev Rådhus. Her vil det ikke være sagsbehandlere, men ledere, der taler med ham.

Mogens Rerup må slet ikke vise sig på Job- og Ydelsescentret længere og enhver kontakt med kommunen skal foregå igennem én person både telefonisk og på mail.

66-årige Rerup var for ti år siden arbejdsmarkedschef og chef for jobcenteret i Vojens. Men han skiftede side og hjælper nu borgere i sagsbehandlingen mod kommunen. For to måneder siden dundrede Mogens Rerup i Avisen.dk mod et socialsystem, der har glemt, at det er til for borgeren. Det er tilsyneladende den facon, der har bragt den garvede socialrådgiver i fedtefadet på hans ældre dage.

Kommunaldirektør i Haderslev Kommune, Willy Feddersen, vil ikke nævne specifikke episoder, men udtaler, at Mogens Rerups facon er problemet.

- Vi har besluttet at værne vores medarbejdere mod Mogens Rerup og den adfærd, han udviser. Han er truende over for de ansatte og siger, at han vil hænge dem ud på sociale medier og i pressen, siger Willy Feddersen.

Vand ved siden af kommunen

Mogens Rerup forstår godt, at han har været grov, og at det ikke er rart at blive hængt ud på sociale medier. Men det er ifølge ham vand ved siden af kommunens behandling af de borgere, han er partsrepræsentant for.

- De siger, at jeg taler et skurvognssprog. Men jeg har jo ikke ødelagt deres liv. Jeg har ikke taget deres penge fra dem eller ladet deres sager køre uendeligt uden at gøre noget, siger Mogens Rerup.

Det er især måden, som Mogens Rerup taler til de ansatte på, der er blevet fremhævet af kommunen.

- Der var en episode, hvor en borger, som jeg var partsrepræsentant for, sagde til den ansatte, at hun udøvede psykisk terror mod borgerne. 'Det lever jeg med', svarede medarbejderen, og så kunne jeg ikke lade være med at hvæse: 'Du har da heller aldrig haft for fem øre psykologisk indsigt', siger Mogens Rerup om en af de episoder, der har skaffet ham problemer på halsen.

Selv mener han, at han taler borgernes sag. Ifølge Mogens Rerup er tavshed nemlig en accept af den nuværende situation på Job- og Ydelsescentre landet over.

- Hvad gør man, hvis man har borgere, der føler, at de gang på gang mødes af ligegyldighed og psykisk vold? Hvis man ikke må hænge de værste ansatte og ledere ud, så kan de fortsætte for evigt, siger Mogens Rerup.

Uklar sag

John Klausen, lektor i socialret på Aalborg Universitet, påpeger, at kommunen i sager som denne kan begrænse borgeres adgang til offentlige bygninger. Det kan kommunen gøre, hvis borgeren lægger særligt beslag på kommunens tid eller opfører sig truende eller voldeligt.

John Klausen efterspørger specifikke episoder.

- Hvis en kommune skal begrænse en borgers mulighed for at lade sig repræsentere eller bistå af andre, skal dette være begrundet i væsentlige hensyn. Det er svært at vurdere ud fra det, som kommunen beskriver, om der er så væsentlige hensyn, at dette kan begrunde begrænsningerne. Hvis partsrepræsentanten har været direkte truende eller lignende kan dette dog være et væsentligt hensyn, siger John Klausen

Han fremhæver dog, at ombudsmanden tidligere har undladt at kritisere beslutninger, hvor kommunen har begrænset borgeres adgang for at beskytte medarbejdere.

De nye regler for Mogens Rerup kommer til at koste kommunen to årsværk, siger Willy Feddersen til JydskeVestkysten, men alligevel fastholder han beslutningen.

- Offentligt ansatte skal tilsyneladende tåle rigtig meget. Men på et tidspunkt må vi som arbejdsgivere hugge bremsen i, siger Willy Feddersen der dog også anerkender, at Mogens Rerup har gjort et stort stykke arbejde med at påpege fejl i den kommunale sagsbehandling.

Blandt andet har han påpeget fejl i 1.903 sager om såkaldte § 34 midler, hvor borgerne i alt modtog 4 millioner kroner. Han har også hjulpet Henriette Nissen med at få næsten en halv million kroner i efterbetalte sygedagpenge.